ଅମରପୋଇ
ଅମର ପୋଇ (ଉଦ୍ଭିଦିକ ନାମ - Kalanchoe pinnata ବା Bryophyllum calycinum ବା Bryophyllum pinnatum) ହେଉଛି ଏକ ଗୁଳ୍ମ ଜାତୀୟ ସପୁଷ୍ପକ ଉଦ୍ଭିଦ, ଯାହା ଓଡ଼ିଶା ତଥା ଭାରତର ପ୍ର।ୟ ସମସ୍ତ ରାଜ୍ୟରେ ଦେଖାଯାଏ । ଏହାର ଉତ୍ପତ୍ତିସ୍ଥଳ ମାଡ଼ାଗାସ୍କର ବୋଲି ଧରାଯାଏ। ଏଇ ଗଛର ପତ୍ରରୁ ନୂଆ ଗଛ ଜନ୍ମ ନେଇଥାଏ । ଏଇ ଗୁଣ ପାଇଁ ଏହା ଅନ୍ୟ ଗଛମାନଙ୍କଠାରୁ ସ୍ୱତନ୍ତ୍ର ।

ଘର ଭିତରେ ରଖାଯାଉଥିବା କେତୋଟି ଲୋକପ୍ରିୟ ଗଛ ଭିତରୁ ଏହା ଅନ୍ୟତମ ।

ବର୍ଣ୍ଣନା

ବିଭିନ୍ନ ସ୍ଥାନରେ ଅମର ପୋଇ ଗଛ 
ଅମର ପୋଇ ଏସିଆ, ଅଷ୍ଟ୍ରେଲିଆ, ନିଉଜିଲାଣ୍ଡ, ୱେଷ୍ଟ ଇଣ୍ଟିଜ, ମାକ୍ରୋନେସିଆ ଓ ହାୱାଇ ଆଦି ସ୍ଥାନରେ ମଧ୍ୟ ଦୃଷ୍ଟ ହୁଏ। 
ହାୱାଇ ଦ୍ୱୀପ ସମେତ ଉପରୋକ୍ତ ଅନେକ ସ୍ଥାନରେ ଏହା ବିଦେଶରୁ ଆସିଛି ବୋଲି ଧରାଯାଏ।
ଏହା ଫିଲିପାଇନସରେ ବହୁଳ ଭାବରେ ଦେଖାଯାଏ। ସେଠାରେ ଏହାକୁ ଲୋକେ କଟକକଟକା କହିଥାନ୍ତି, ଯାହାର ଅର୍ଥ ହେଉଛି ଆଶ୍ଚର୍ଯ୍ୟ ଜନକ ଓ ଅସାଧାରଣ।

ସଂକ୍ଷିପ୍ତ ପରିଚୟ 
ସବୁ ସ୍ଥାନରେ ବଢ଼ିପାରିବାର କ୍ଷମତା ରଖିଥିବାରୁ ଏହା ଏକ ଲୋକପ୍ରିୟ ଉଦ୍ୟାନ ଗୁଳ୍ମ ଭାବରେ ପରିଚିତ ହୋଇ ପାରିଛି । ଏହା ପିଲାମାନଙ୍କର ଅତି ପ୍ରିୟ ଓ ସ୍କୁଲରେ ପିଲାମାନେ ଏହାକୁ ନିଜ ବହି ଭିତରେ ରଖିଥାନ୍ତି ଓ କିଛି ଦିନ ପରେ ଏଥିରୁ ଚେର ବାହାରିବାର ଦେଖି ଆଶ୍ଚର୍ଯ୍ୟ ହୋଇଥାନ୍ତି । ବିଖ୍ୟାତ ଲେଖକ ଜୋହାନ ୱଲ୍ଫଗ୍ୟାଙ୍କ ଭନ ଗୋଏଥେ ଏହାକୁ ଏତେ ଭଲ ପାଉଥିଲେ ଯେ ଏହାର ଚାରାକୁ ନିଜ ବନ୍ଧୁମାନଙ୍କୁ ଉପହାର ଦେଉଥିଲେ । ଏହି ଗଛ ବିଷୟରେ ସେ ନିଜର ପ୍ରବନ୍ଧ Geschichte meiner botanischen Studien ("ମୋର ଉଦ୍ଭିଦୀୟ ଅନ୍ୱେଷଣର ଇତିହାସ")ରେ ଉଲ୍ଲେଖ କରିଛନ୍ତି ।

ଅନ୍ୟ କେତେକ ନାମ 
 Air Plant, 
 Life Plant, 
 Miracle Leaf, 
 Goethe Plant and 
 Katakataka (ଫିଲିପାଇନସ)
 Wonder of the World
 ଫଥରଚଟା (ଫଥରଚାଟା) (ହିନ୍ଦୀ)

ଔଷଧୀୟ ଓ ବିଷାକ୍ତ ଗୁଣ 
ଏଥିଲେ ବଫାଡିଏନୋଲାଇଡ (bufadienolide )ଓ କାର୍ଡିଆକ ଗ୍ଲାଇକୋସାଇଡସ (cardiac glycosides) ରହିଥିବାର ଜଣାଯାଏ ।  ବିଶେଷ କରି ଘାସ ଖାଉଥିବା ପ୍ରାଣୀମାନଙ୍କ ଭିତରେ ଏହା ହୃତପିଣ୍ଡକୁ ବିଷାକ୍ତ କରି ଦେଇପାରେ । 

ବିଭିନ୍ନ ପ୍ରକାର କ୍ଷତ, ଗଣ୍ଠି ବାତ ଓ ଫୁଲା ଦରଜରେ ଏହାର ପ୍ରୟୋଗ ହୋଇଥାଏ ।  ଟ୍ରିନିଡାଡରେ ଅମର ପୋଇ ଉଚ୍ଚରକ୍ତଚାପର ପାରମ୍ପରିକ ଔଷଧୀ ରୂପେ ବ୍ୟବହାର କରାଯାଏ ।  ଭାରତରେ ବୃକକର ପଥର (kidney stones) ଦୂର କରିବା ପାଇଁ ଏହାର ବ୍ୟବହାର ହେଉଥିବାରୁ ଏହାକୁ ଫଥର ଚଟା ବା ପାନ ଫୁଟି ବୋଲି ମଧ୍ୟ କୁହାଯାଏ । 

ଏଥିରେ ଥିବା ବ୍ରାଇଓଫିଲିନ ‘ଏ’ (bryophillin A) ତତ୍ତ୍ୱ ଶରୀରରେ ଆବୁ (tumor)ର ପ୍ରତିଷେଧକ ରୂପେ କାମ କରିଥାଏ ।  ଏଥିରେ ଥିବା ବ୍ରାଇଓଫିଲିନ ‘ସି’ର କୀଟନାଶକ ଗୁଣ ମଧ୍ୟ ରହିଛି।

ଆଧାର

ବାହାର ଆଧାର 

ଔଷଧୀୟ ଗଛ
ଉଦ୍ଭିଦ ଜଗତ
ଜୀବଜଗତ
ବିଷାକ୍ତ ଗଛ